Esbjerg: 20 dages betinget fængsel koster det Henrik Falkenberg fra Bramming, at han skjulte sin ulykkelige datter under hendes flugt fra myndighederne i foråret 2019.

Henrik Falkenberg tilstod i Retten i Esbjerg torsdag, at han skjulte sin datter i sit hjem, mens hun var eftersøgt af politiet og de sociale myndigheder. Strafferammen er to års fængsel for at skjule en undvegen ung eller et barn, men han slap med en betinget dom, så han ikke skal i fængsel, hvis han holder sig fri af kriminalitet i et år.

- Jeg har ikke fortrudt, at jeg skjulte Stella, siger Henrik Falkenberg, der modtog dommen, selv om han ønskede at blive frifundet. Han er glad for, at der ikke blev tale om samfundstjeneste eller egentlig fængsel.

- Enhver god far ville hjælpe sin datter i den situation, siger han.

Stella Falkenberg fulgte retssagen mod hendes far og frygtede, at han skulle i fængsel. I dag bor hun hos sin far og har det godt. Som 18-årig kan hun i dag selv bestemme, hvor hun vil bo, og hun glæder sig til at starte arbejde i Legoland til foråret.